**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

N 23 - Լ

« 14 » ապրիլի 2022 թ.

**Ո Ր Ո Շ ՈՒ Մ**

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՐԴԻ ԳՈՐԾՈՒՆԵՈՒԹՅԱՆ 2021 ԹՎԱԿԱՆԻ ՀԱՇՎԵՏՎՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» օրենքի 14-րդ հոդվածի 2-րդ մասը` Հաշվապահական հաշվառման և աուդիտորական գործունեության հանրային վերահսկողու­թյան խորհուրդը **որոշում է**`

1. Հաստատել Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2021 թվականի հաշվետվությունը՝ համաձայն հավելվածի:

2. Հաշվապահական հաշվառման և աուդիտորական գործունեության հանրային վերահսկողության խորհրդի գործունեության 2021 թվականի հաշվետվությունը ներկայացնել ՀՀ ֆինանսների նախարարի հաստատման:



**ԽՈՐՀՐԴԻ ՆԱԽԱԳԱՀ՝ Ա. ՊՈՂՈՍՅԱՆ**

Հավելված

Հաշվապահական հաշվառման և աուդիտորական գործունեության հանրային վերահսկողության խորհրդի

2022թ. ապրիլի 14-ի թիվ 23-Լ որոշման

**ՀԱՇՎԱՊԱՀԱԿԱՆ ՀԱՇՎԱՌՄԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ՀԱՆՐԱՅԻՆ ՎԵՐԱՀՍԿՈՂՈՒԹՅԱՆ ԽՈՐՀՈՒՐԴ**

**ԳՈՐԾՈՒՆԵՈՒԹՅԱՆ 2021 ԹՎԱԿԱՆԻ ՀԱՇՎԵՏՎՈՒԹՅՈՒՆ**

Հաշվապահական հաշվառման և աուդիտորական գործունեության ոլորտներում վերջին տարիներին քննարկվող բարեփոխումների օրենսդրական հիմքերն ամրագրվեցին նոր օրենսդրական փաթեթով, որը ՀՀ Ազգային ժողովի կողմից ընդունվել է 2019 թվականի դեկտեմբերի 4-ին։ 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրվեց հաշվապահական հաշվառման և աուդիտորական գոր­ծու­նեության ոլորտների կարգավորման՝ «մասնագիտացված կառույցներ-հանրային վերա­հսկո­ղության խորհուրդ» մոդելը։ Այն, ըստ էության, նախատեսում է ոլորտների կարգավորման որոշ գործառույթների պատվիրակում մասնագիտացված կառույցներին՝ այդ գործառույթների պատշաճ իրականացման նկատմամբ հսկողության իրականացումը վերապահելով ՀՀ ֆինանսների նախարարությանը կից գործող՝ նորաստեղծ Հանրային վերահսկողության խորհրդին։

Վերը նշված օրենքներով նախատեսված կարգավորման մոդելի ամբողջական ներդրման նպատակով անհրաժեշտ իրավական ակտերը կարելի է բաժանել հետևյալ հիմնական խմբերի.

1. Մասնագիտացված կառույցների հավատարմագրման հետ կապված,
2. Հաշվապահական հաշվառման և աուդիտո­րա­կան գործունեության հանրային վերահսկողության խորհրդի (այսուհետ՝ ՀՎԽ) կազմավորման հետ կապված,
3. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված,
4. Փորձագետ հաշվապահների և աուդիտորների որակավորման հետ կապված,
5. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված,
6. Հաշվապահական հաշվառման և աուդիտի մեթոդական բնույթի իրավական ակտեր։

Մասնավորապես, 2020 թվականի ապրիլի 16-ից «Հայաստանի աուդիտորների և փորձագետ հաշվապահների պալատ» հասարակական կազմա­կեր­պությունը (այսուհետ՝ Պալատ) հավատարմագրվել է որպես օրենքով նախատեսված առաջին մասնագիտացված կառույց, իսկ ՀՀ ֆինանս­ների նախարարությանը կից գործող ՀՎԽ-ն կազ­մա­վորվել է 2020 թվականի հունիսի 30-ին, ընդ որում՝ 2021 թվականի ընթացքում գումարվել է ՀՎԽ 7 նիստ։

2020 թվականի ընթացքում վերը նշված կառույցների աշխատանքները հիմնականում կենտրոնացված են եղել մասնագիտական կառույցին աուդիտորական կազմակերպությունների, աուդիտորների և փորձագետ հաշվապահների անդամակցության համար անհրաժեշտ իրավական կառուցակարգերի մշակման և հաստատման վրա, որոնք շարունակվել և ավարտին են հասցվել 2021 թվականին:

Միաժամանակ, 2021 թվականի ընթացքում մշակվել և հաստատվել են փորձագետ հաշվապահների և աուդիտորների որակավորման հետ կապված բոլոր անհրաժեշտ իրավական ակտերը, ինչպես նաև մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված և մեթոդական բնույթի որոշ իրավական ակտեր, մասնավորապես՝

1. Մասնագիտացված կառույցներին աուդիտորների, փորձագետ հաշվապահների և աուդիտորական կազմակերպությունների անդամակցության հետ կապված.

* Պալատի աուդիտորի և փորձագետ հաշվապահի՝ պարզեցված կարգով որակավորման (որակավորման վկայականի) տրման կարգը,
* Պալատի անդամներից գանձվող մուտքի վճարների և անդամավճարների չափը,

1. Փորձագետ հաշվապահների և աուդիտորների որակավորման հետ կապված`

* Պալատի աուդիտորի և փորձագետ հաշվապահի որակավորում ստանալու համար անհրաժեշտ աշխատանքային փորձին վերաբերող պահանջները և որակավորման տրման կարգը,
* Պալատի աուդիտորի և փորձագետ հաշվապահի որակավորման քննությունների ծրագիրը (այդ թվում՝ քննական առարկաների կազմը) և որակավորման քննությունների անցկացման կարգը,
* Պալատի որակավորման հանձնաժողովի անհատական կազմը և կանոնադրությունը,
* Պալատի աուդիտորի և փորձագետ հաշվապահի որակավորման քննությունների վճարների չափը,
* Պալատի աուդիտորի և փորձագետ հաշվապահի որակավորման քննություններից ազատման կարգը,

1. Մասնագիտացված կառույցների անդամների գործունեության նկատմամբ արտաքին գնահատման իրականացման հետ կապված`

* Աուդիտորական գործունեությանը վերաբերող տարեկան հաշվետվության և եռամսյակային հաշվարկ-տեղեկանքի ձևերը, դրանց լրացման և ներկայացման կարգը,
* Պալատի աուդիտոր և փորձագետ հաշվապահ անդամների շարունակական մասնագիտական զարգացման կարգը,

1. Մեթոդական բնույթի իրավական ակտեր՝

* Ակտիվների և պարտավորությունների պարտադիր գույքա­գր­ման անցկացման կարգը:

Միաժամանակ, հաշվի առնելով Հաշվապահական հաշվառման մասին ՀՀ օրենքով ֆինանսական հաշվետվությունների հրապարակման և աուդիտի վերաբերյալ պահանջները, ՀՀ ֆինանսների նախարարության կողմից 2020 թվականի արդյունքներով նույնականացվել են 444 կազմակերպություններ, որոնց 2020 թվականի ֆինանսական հաշվետվությունները ենթակա են պարտադիր աուդիտի և հրապարակման: Ընդ որում, ՀՀ հրապարակային ծանուցումների պաշտոնական <http://www.azdarar.am> ինտերնետային կայքի Տարեկան ֆինանսական հաշվետվություններ բաժնում հրապարակված տեղեկատվության ուսումնասիրության արդյունքները ցույց են տվել, որ կազմակերպությունների զգալի մասը չի հրապարակել ֆինանսական հաշվետվությունները կամ հրապարակել է օրենսդրությամբ սահմանված կարգի և/կամ ժամկետի խախտմամբ: Վերը նշվածի վերաբերյալ տեղեկատվությունը ներկայացվել է Պետական եկամուտների կոմիտե՝ օրենսդրությամբ նախատեսված վարչարարության իրականացման նպատակով:

Բացի այդ, 2021 թվականի ընթացքում պարբերաբար իրականացվել են Պալատի աուդիտորների, փորձագետ հաշվապահների և աուդիտորական կազմակերպությունների ռեեստրի մշտադիտարկման աշխատանքներ, որոնց արդյունքում վեր են հանվել ռեեստրում առկա մի շարք թերություններ, որոնք Պալատի կողմից շտկվել են:

2022 թվականին ՀՎԽ կողմից նախատեսվում է շարունակել ոլորտները կարգավորող օրենքներից բխող իրավական ակտերի ընդունման ապահովման գործընթացը։ Մասնավորապես, նախատեսվում է մեկնարկել աուդիտորական ծառայությունների որակի արտաքին գնահատման ընթացակարգերի մշակման աշխատանքները՝ որպես 2020 թվականի հունվարի 1-ից ուժի մեջ մտած օրենքների համաձայն՝ ՀՀ-ում ներդրված հաշվապահական հաշվառման և աուդիտորական գործունեության ոլորտների կարգավորման մասնագիտացված կառույցներ-հանրային վերահսկողության խորհուրդ մոդելի անկյունաքար:

Միաժամանակ, նախատեսվում է մշակել միկրոկազմակերպությունների հաշվապա­հական հաշվառման վարման և ֆինանսական հաշվետվությունների պատրաստման ձեռնարկը, որի հիման վրա, Հաշվապահական հաշվառման մասին ՀՀ օրենքի համաձայն, միկրոկազմակերպությունները պետք է վարեն իրենց հաշվապահական հաշվառումը:

Հաշվապահական հաշվառման և աուդիտի մեթոդական բնույթի աշխատանքների շրջանակներում նախատեսվում է մեկնարկել ՀՀ-ում հրապարակված ֆինանսական հաշվետվությունների միջազգային ստանդարտներում և աուդիտի միջազգային ստանդարտ-ներում 2018 թվականից հետո կատարված փոփոխությունների թարգմանության և պաշտոնա­կան հրապարակման գործընթացը:

Միաժամանակ, հաշվի առնելով կազմակերպությունների 2020 թվականի ֆինանսական հաշվետվությունների հրապարակման արդյունքները, նախատեսվում է նման վերլուծություն իրականացնել նաև 2021 թվականի ֆինանսական հաշվետվությունների համար: